Elastīgais rumpucis

Elastīgais rumpucis (Helvella elastica) ir Latvijā ne visai biežiLatvijas autoru uzskati par sugas sastopamības biežumu svārstās no “reti” līdz “bieži”, bez vienas pozīcijas redzama pārsvara. sastopama rumpuču ģints sēne, kuras augļķermeņi pēc apstrādes ir ēdami.

 Taksonomija 

Sugas nosaukumam ir 6 atzīti novecojuši sinonīmi, starp kuriem ir Helvella fuliginosa, Helvella albida, Leptopodia elastica, Tubipeda elastica.Mycobank: Helvella elastica Pirmais sugu aprakstījis franču botāniķis Žans Baptists Fransuā Biljārs (Bulliard) 1785. gadā, uzreiz dodot tai pašreizējo nosaukumu.First Nature: Helvella elastica Bull. - Elastic Saddle 

Daļa avotu, ieskaitot Index Fungorum, uzskata, ka šī suga ir identiska ar sīko rumpuci Helvella pulla.Index Fungorum: Helvella pulla Holmsk. Mycobank un Latvijas Mikologu biedrība tās uzskata par dažādām sugām.Mycobank: Helvella pulla Holmsk., Beata ruris otia fungis danicis 2: 49, t. 26 (1799) [MB#146317]

 Sēnes apraksts 
 Cepurīte: gaiši pelēkbrūna vai dzeltenbrūna, apakšpuse baltgana, divdaivaina, nelīdzeni seglveidīga, bieži nedaudz viļņota, ar ieliektām brīvām malām, kas bieži piespiedušās kātiņam, augstums un platums 1,5—4 cm. Kaļķainā augsnē augušiem eksemplāriem var būt violeta nokrāsa.BioLib.cz: chřapáč pružný, Helvella elastica Bull. Mīkstums vaskains, trausls, plāns, bez īpašas smaržas un garšas vai ar maigu garšu.
 Kātiņš: Salīdzinoši garš un tievs, nedaudz saliekts, elastīgs, dobs, baltgans vai brūngans, bez apsarmes visā garumā, pie pamatnes var būt paplašināts un ar nelielām gareniskām rievām. Garums 2—7 cm, resnums 0,2—1 cm. 
 Sporas: eliptiskas, gludas, bezkrāsainas, gaišas, birumraksts balts, ar vienu lielu eļļas pilienu centrā un iespējamiem maziem līdz 5 pilieniem galos, 17—22 (24)/10—13 (15) µm.I.Dāniele, D.Meiere "Lielā Latvijas sēņu grāmata", Karšu izdevniecība Jāņa sēta, Rīgā, 2020, 494. lpp.
 Aski: 200—250 (300)/(10) 15—17 µm, cilindriski, katrā askā 8 sporas.
 Parafīzes cilindriski pavedienveidīgas, zarainas, uz galotni paresninās no 6 uz 8 (11) µm, daudzas ar ieliektiem galiem, caurspīdīgas līdz gaiši brūnām, ar graudainu saturu.Sugu enciklopēdija "Latvijas Daba"Kuo, M. (2012, August). Helvella elastica. MushroomExpert.Com 

 Augšanas apstākļi 
Saprofīts uz augsnes, iespējams, ka veido mikorizu. Latvijā aug no jūlija līdz oktobrim dažādos mežos, parkos un krūmājos, Latvijā izvēlas mitrākas vietas un kaļķainas augsnes. Lielbritānijas avots norāda uz skujkoku, skābu augšņu un ceļmalu izvēli, Spānijas — uz sūnotiem dažādiem mežiem. Sibīrijā atzīmēts zāļainās vietās. Atrasts visos ziemeļu puslodes kontinentos un arī Dienvidāfrikā.GBIF sugas atradņu karte

 Barības vērtība 
Ēdams pēc novārīšanas un ūdens noliešanas, bet mazvērtīgs. Nenovārīts tiek uzskatīts par indīgu. Daļa autoru nosauc par neēdamu, taču reizēm citur precizē, ka "ir pārāk sīks un plāns, lai to uzskatītu par vērā ņemamu ēdamo sēni".LA: Jaukās sirsniņsēnes zālienā, 2013 Ir ziņas, ka suga satur tai radniecīgajām bisītēm raksturīgo indi giromitrīnu,Science direct: Helvella: Birgit Puschner DVM, PhD, DABVT, in Small Animal Toxicology (Third Edition), 2013 lai gan tā daudzums ir neliels.

 Līdzīgās sugas 

Pēc formas līdzīgs tumšajam rumpucim, taču tas ir redzami tumšāks. Krokainajam rumpucim ir masīvāks un dziļi krunkains kātiņš. Dobajam rumpucim arī ir masīvāks un dziļi krunkains kātiņš, turklāt parasti (bet ne vienmēr) tam ir tumša cepurīte.

Latvijā pagaidām neatrastais Helvella ephippium ir ļoti līdzīgs, bet ar stipri pūkainu cepurītes apakšdaļu. Amerikā sastopamais Helvella latispora atšķiras ar augšup uzritinātu cepurītes maliņu.

 Skatīt arī 

 Sēņošana
 Sēnes kulinārijā

 Ārējās saites 

 Index Fungorum
 Mycobank
 Mikologu biedrība: Latvijā konstatētās sēņu sugas 
 NCBI Taksonomijas pārlūks

 Atsauces 

Kategorija:Ēdamās sēnes
Kategorija:Asku sēnes